作者：王泳祖
词牌/韵律：风流子

paragraphs: 东风长是客，帘栊静、燕子一双飞。
看花坞日高，翠阴护晓，柳塘风细，绿涨浮漪。
肠断处，渭城春树远，江国暮云低。
芳径听莺，暗惊心事，画檐闻鹊，试卜归期。
小楼凝伫地，疏窗下，几度对说相思。
记得菱花交照，素手曾携。
有新恨两眉，向谁说破，芳心一点，惟我偏知。
休为多情瘦却，重有来时。